
Ordinær generalforsamling den 28. maj 2017.

Formandens beretning for perioden maj 2016 til maj 2017.
1. Bestyrelsen.
Der har været afholdt 3 bestyrelsesmøder. Bestyrelsen har i hele perioden været sammensat således: Poul Bukh, formand. Kjeld Flemming, næstformand. Kristian Rasch Gam, kasserer. Lone Klan, sekretær. David Philpots, bestyrelsesmedlem. Susanne Boëtius, suppleant. Formanden har desuden deltaget i generalforsamlingen i Gribskov Grundejerforbund Øst og i en møderække hos Gribvand/Spildevand i følge-og kontaktgruppen vedr. kloakeringsprojektet. Endelig har formanden deltaget i et kommunalt orienteringsmøde vedr. kystsikringsprojektet.

2. Vedtægter og deklarationer.
Som omtalt ved sidste års generalforsamling gav de nye vedtægter (vedtaget ved generalforsamlingen i 2015) mulighed for at give foreningens medlemmer på Ved Søen og Karl Andersens Vej 18, 20A og 20B samme vilkår som øvrige medlemmer ved at tinglyse deklarationer på de enkelte parceller om pligt til medlemskab, mod at foreningen overtager forpligtelsen til at vedligeholde vejene. Ved generalforsamlingen i 2016 var der sket tinglysning af sådanne deklarationer med undtagelse af 2 parceller. Tinglysningen skete uden anmærkninger fra Tinglysningsretten. Ved den senere tinglysning af deklaration på en af de to manglende parceller, stillede Tingslysningsretten imidlertid krav om, at vedtægterne skulle tinglyses på de enkelte parceller, og også på de allerede tinglyste. Det har betydet ekstra udgifter til tingslysningsafgifter, til advokat og til landinspektør til udfærdigelse af nyt kort til tinglysning.
Der er nu sket tinglysning af deklarationer og vedtægter på samtlige parceller.

3. Kloakering.
Arbejdet med kloakering har virket uprofessionelt fra entreprenørens side. Arbejdet var planlagt til perioden januar-juli 2016. Entreprenørfirmaet, der har udført arbejdet, synes ikke at have været forberedt på den høje grundvandsstand i området. Arbejdet er således først afsluttet i starten af 2017.
Arbejdet har betydet mange opgravninger i vejene. Der blev i november 2016 gennemført vejsyn på Wager-Åsen og Karl Andersens Vej. Grundejerforeningen pegede på to væsentlige mangler, som er lovet udbedret i foråret 2017 i forbindelse med det afsluttende asfaltarbejde. Det drejer sig om ridser og trykmærker i asfalt samt om en vejbrønd, der er over niveau, og derfor giver en forhøjning på vejen. 
Der er afholdt vejsyn for Tuemosen og Ved Søen den 20. april 2017. Der blev påtalt en række mangler, som entreprenøren lovede at udbedre snarest. Det drejer sig om opretning af ny vejbelægning, reetablering af rabatter, oprensning af vandløb ved Søen og opretning af skråning til vandløbet. Endelig mangler færdiggørelsen af asfaltarbejdet (lægning af såkaldt pulverlag). Gælder også opgravningerne på Baune-Åsen. I den forbindelse er aftalt, at der sker en reetablering af hele 


krydset Tuemosen-Baune-Åsen for at få en holdbar løsning. Bestyrelsen har besluttet, at foreningen af vejfondens midler afholder en udgift på 6000 kr. som delvis betaling af merudgiften.

4. Verserende sag.
Ved generalforsamlingen i 2016 blev oplyst, at kommunen havde meddelt ejeren af Baune-Åsen 16 et pålæg om lovliggørelse af forholdene på ejendommen med frist til 19.maj 2016. Højst overraskende var næste skridt, at kommunen meddelte ejeren bibeholdelsesdispensation for skurvogn mv. Kommunen vurderede samtidig, at ejendommen på dette tidspunkt fremstod i sømmelig stand.
Det kan konstateres, at ejeren fortsat bor fast på adressen, selv om det af kommunens dispensation fremgår, at skurvognen ikke må benyttes til ophold. Foreningen har via advokat klaget til kommunen over dette forhold. Mere herom ved generalforsamlingen.

5. Veje og trafiksikkerhed.
På grund af kloakeringsarbejdet og den sene afslutning er der ikke afholdt udgifter til vedligeholdelse af vejene. Bestyrelsen vil i løbet af den kommende periode få udarbejdet en vedligeholdelsesplan for herunder – herunder evt. nye regnvandsbrønde – til forelæggelse for generalforsamlingen i 2018.
Bestyrelsen har diskuteret trafiksikkerheden i området, især de dårlige oversigtsforhold i vejkryds.
Derfor fremsætter bestyrelsen et forslag ved generalforsamlingen om etablering af stoplinjer – ”hajtænder” i en række vejkryds. Med forslaget ønsker bestyrelsen medlemmernes principielle stillingtagen hertil.

6. Kontingentrestancer.
Der har også i denne periode været en del restancer, som har krævet en stor indsats fra kassererens side. To medlemmer har efter rykkerprocedure undladt at betalt, hvorfor bestyrelsen har besluttet at sende sagerne til inkasso. Disse sager verserer.

7. Vejrabatter og beskæring.
Tak til medlemmerne for at slå græsset i vejrabatterne og for at beskære træer og buske mod vej. Det har betydning for trafiksikkerheden og gør, at området ser pænt ud.
Bestyrelsen vil, som sidste sommer, gennemgå området og give venlige påmindelser til de få, som ikke er opmærksom på disse ting.

8. Nye medlemmer.
I forbindelse med ejerskifte har foreningen i perioden fået 5 nye medlemmer. De nye ejere har fået velkomstbreve med oplysninger om foreningens vedtægter og deklarationer mv.

